Na temelju članka 7. stavka 1. Zakona o naseljima ("Narodne novine", broj 39/22) i članka 25. Statuta Općine Bukovlje („Službeni vjesnik Brodsko-posavske županije“ broj 3/18, 4/20 i 10/21) Općinsko vijeće Općine Bukovlje na svojoj 9. sjednici održanoj dana 27. kolovoza 2026. godine donosi

ODLUKU

o nazivima novih ulica na području Općine

Bukovlje

Članak 1.

Ovom Odlukom određuju se nazivi novih ulica na području Općine Bukovlje u naselju Vranovci, kako slijedi:

Naselje Vranovci:
1. Ulica Roberta Zadre, k.č. 1011/5 i k.č. 1011/1, sve k.o. Vranovci, od Ulice Jadranka Valića do Ulice Pavla Kneževića sa smjerom od sjevera prema jugu

2. Ulica Luke Andrijanića, k.č. 1013/1, k.č. 1013/2 i k.č. 1014/4, sve k.o. Vranovci od Ulice Jadranka Valića do Ulice Pavla Kneževića sa smjerom od sjevera prema jugu

Članak 2.

Ovom Odlukom ne određuju se niti mijenjaju nazivi ostalih postojećih ulica na području Općine Bukovlje, niti se ovom Odlukom mijenjaju katastarske čestice koje čine obuhvat postojećih ulica.

Nazivi i obuhvati postojećih ulica na području Općine Bukovlje uredit će se posebnom odlukom Općinskog vijeća Općine Bukovlje, nakon provedenog potrebnog usklađivanja s nadležnim tijelom za vođenje Registra prostornih jedinica.

Članak 3.

Stupanjem na snagu ove Odluke stavlja se izvan snage Odluka o nazivima ulica na području Općine Bukovlje, koju je Općinsko vijeće Općine Bukovlje donijelo na 8. sjednici održanoj dana 16. lipnja 2026. godine, KLASA: 021-05/26-01/15, URBROJ: 2178-25-02-26-1 („Službeni vjesnik Brodsko-posavske županije“ broj 17/2026).

Pitanje naziva i obuhvata postojećih ulica, uključujući usklađivanje katastarskih čestica koje čine njihov obuhvat, uredit će se posebnom odlukom Općinskog vijeća Općine Bukovlje.

Članak 4.

Državna geodetska uprava, Područni ured za katastar Slavonski Brod, na temelju ove Odluke provest će odgovarajuće promjene u Registru prostornih jedinica te u evidenciji imena i granica naselja, ulica i trgova, sukladno odredbama Zakona o naseljima („Narodne novine“, broj 39/22).

Članak 5.

Ova Odluka stupa na snagu osmoga dana od dana objave u „Službenom vjesniku Brodsko-posavske županije“.

OPĆINSKO VIJEĆE OPĆINE BUKOVLJE

KLASA: 021-05/26-01/21
URBROJ: 2178-25-02-26-1
Bukovlje, 27. kolovoza 2026. godine

                                                                                                 PREDSJEDNIK OPĆINSKOG VIJEĆA

                                                                                                 Josip Marinović

OBRAZLOŽENJE

Prijedloga Odluke o nazivima novih ulica na području Općine Bukovlje

1. PRAVNI TEMELJ

Pravni temelj za donošenje ove Odluke sadržan je u članku 7. stavku 1. Zakona o naseljima („Narodne novine“, broj 39/22), kojim je propisano da ime naselja, ulice i trga određuje odlukom predstavničko tijelo jedinice lokalne samouprave, uz prethodno pribavljena mišljenja propisana Zakonom, te u članku 25. Statuta Općine Bukovlje („Službeni vjesnik Brodsko-posavske županije“ broj 3/18, 4/20 i 10/21). 

Sukladno Zakonu, sastavni dio odluke o imenovanju ulice je službena podloga iz Registra prostornih jedinica na kojoj su prikazana postojeća i predložena imena ulica, a jedinica lokalne samouprave dužna je o donesenoj odluci obavijestiti tijelo nadležno za vođenje Registra prostornih jedinica. 

2. RAZLOZI DONOŠENJA ODLUKE

Općinsko vijeće Općine Bukovlje donijelo je na 8. sjednici održanoj dana 16. lipnja 2026. godine Odluku o nazivima ulica na području Općine Bukovlje, kojom su obuhvaćene sve ulice na području Općine.

Naknadnom analizom navedene Odluke utvrđeno je da se od ukupnog broja obuhvaćenih ulica samo dvije ulice novo imenuju, dok se kod ostalih postojećih ulica u najvećem dijelu radi o usklađivanju podataka o katastarskim česticama koje čine njihov obuhvat.

Radi jasnog i pravilnog uređenja pitanja novih ulica, predlaže se donošenje nove odluke kojom će se urediti isključivo nazivi dviju novih ulica na području naselja Vranovci, i to:

· Ulica Roberta Zadre, koja se proteže od Ulice Jadranka Valića do Ulice Pavla Kneževića, sa smjerom od sjevera prema jugu, na k.č. 1011/5 i k.č. 1011/1, sve k.o. Vranovci; 

· Ulica Luke Andrijanića, koja se proteže od Ulice Jadranka Valića do Ulice Pavla Kneževića, sa smjerom od sjevera prema jugu, na k.č. 1013/1, k.č. 1013/2 i k.č. 1014/4, sve k.o. Vranovci. 

3. USKLAĐIVANJE POSTOJEĆIH ULICA

Preostale ulice obuhvaćene prethodnom Odlukom nisu predmet novog imenovanja, već je kod njih potrebno uskladiti podatke o katastarskim česticama koje čine njihov obuhvat.

Tijekom komunikacije s nadležnim tijelom Državne geodetske uprave ukazano je i na potrebu dodatnog razmatranja postojećih ulica koje prolaze kroz dva naselja.

Prema najavi nadležnog područnog ureda Državne geodetske uprave, za takve ulice može biti potrebno izvršiti dodatne korekcije i usklađivanja načina evidentiranja u Registru prostornih jedinica, osobito u pogledu obuhvata ulice u odnosu na granice pojedinih naselja.

S obzirom na navedeno, potrebno je prije donošenja odluke o postojećim ulicama provesti dodatno usklađivanje s nadležnim tijelom kako bi konačna odluka bila usklađena sa stanjem u Registru prostornih jedinica.

Stoga se predlaže da se postojeće ulice ne uključuju u ovu Odluku, već da se nakon provedenog usklađivanja pripremi posebna odluka koja će obuhvatiti njihove nazive i katastarske čestice koje čine njihov obuhvat.

Takav pristup omogućuje da se pitanje dviju novih ulica riješi odmah, dok se za postojeće ulice ostavlja dovoljno vremena za provedbu potrebnog usklađivanja s nadležnim tijelom.

4. STAVLJANJE IZVAN SNAGE PRETHODNE ODLUKE

Budući da je Odlukom Općinskog vijeća Općine Bukovlje od 16. lipnja 2026. godine bilo obuhvaćeno cjelokupno uređenje naziva ulica na području Općine Bukovlje, a ovom se Odlukom uređuju samo dvije nove ulice, potrebno je prethodnu Odluku staviti izvan snage.

Na taj način omogućuje se donošenje nove odluke koja će biti ograničena na pitanje novih ulica, dok će se postojeće ulice, nakon potrebnog usklađivanja s Državnom geodetskom upravom, urediti zasebnom odlukom.

5. PROVEDBA ODLUKE

Nakon stupanja ove Odluke na snagu, Općina Bukovlje obavijestit će tijelo nadležno za vođenje Registra prostornih jedinica o donesenoj Odluci, sukladno Zakonu o naseljima. Zakon propisuje rok od osam dana od dana objave odluke u službenom glasilu za takvu obavijest. 

6. FINANCIJSKA SREDSTVA

Za provedbu ove Odluke nije potrebno osigurati dodatna sredstva u Proračunu Općine Bukovlje.

7. ZAKLJUČAK

Slijedom svega navedenog, predlaže se Općinskom vijeću Općine Bukovlje donošenje Odluke o nazivima novih ulica na području Općine Bukovlje, u predloženom tekstu.

